Trajnostno v knjižnico po nagrado
2025-07-01 - 2025-10-30 | Knjižnica Jožeta Udoviča Cerknica, Partizanska cesta 22, Cerknica, Slovenia
TRAJNOSTNO V KNJIŽNICO PO NAGRADO!

Začela se je regijska kampanja TRAJNOSTNO V KNJIŽNICO PO NAGRADO!

Vabljeni, da čez poletje in do konca oktobra pridete v knjižnico na trajnostni način – PEŠ, S KOLESOM ALI JAVNIM PREVOZOM – oz. kakorkoli, razen z avtom.

Tako se boste pridružili kampanji, ki opozarja na to, da se premalo gibljemo in da krajše razdalje lahko opravimo tudi brez avtomobila.

Pri tem naredimo nekaj za svoje dobro počutje in zdravje, se bolj povežemo s krajem in ljudmi in nekaj malega tudi za čisto okolje.

V resnici je iti peš ali s kolesom, skirojem, rolerji, rolko ali poganjalčkom bolj zabavno kot potovati z avtom. Vsak obisk knjižnice postane malo doživetje, saj opazimo mnogo lepih stvari, mimo katerih sicer odbrzimo z avtom. Pa še koga lahko srečamo😊. Najlepši pa je občutek vetra v laseh in toplega sončka na koži.

Lahko pa si prislužite tudi nagrado, saj vam vsak oddani kartonček s 5 nalepkami omogoča sodelovanje v nagradni igri. V vsaki knjižnici bodo izžrebane 3 glavne nagrade, ki ponujajo doživetje z obiskom enega od naših regijskih muzejev, posvečenih naravni dediščini in več manjših praktičnih nagrad.

Knjižničarko prosite za nalepko in zbirni kartonček ter SODELUJTE V NAGRADNEM ŽREBU.

Organizator: Regijski center mobilnosti Zeleni kras, s podporo: Notranjskega regijskega parka, Ekomuzeja Pivških presihajočih jezer, Muzeja Jezerski hram in vseh regijskih knjižnic s podružnicami: Knjižnice Jožeta Udoviča Cerknica, Knjižnice Makse Samsa Ilirska Bistrica ter Mestne knjižnice Postojna.
